钦定古今图书集成/明伦汇编/氏族典/第018卷 > 《奇姓通序》王命新
## 钦定古今图书集成/明伦汇编/氏族典/第018卷 > 《奇姓通序》王命新

“古无姓，赐始有姓。”唐之称百，犹寥寥也。代而降，宗系
渐繁，祖祢乏相禅也，本支之相蒙也，无无姓者矣。然
国有牒，家有世，德有济美，而望姓重焉。秦汉而下，或
亲而收之，或乱而更之，或养而冒之，则姓其姓，不姓
其姓，又奚辨与？窃谓人之有姓，犹物之命名，族以辨
异，望以辨族云耳。夫无姓则姓重，人有姓则望姓重，
无无姓则姓轻，不姓其姓则望姓亦轻，盖亦势使然
也。郑樵之志吾王氏旧派有三，自元魏之后溢而七
矣，将安所取衷哉？或者欲谱之为据也，奈为郭黄门
者多，为狄将军者少，庸知其非妄乎？且姓亦何望之
有？君子小人，泽斩五世，祖功宗德，抑何有于不可知
之人？而宗庙畎亩，固逓相为化者也，姓亦何望之有？
吾读《奇姓通》感焉。纂是书为江阴夏茂卿氏，茂卿博
奥，甚似子云，而修行过之。昔佐毘陵，数式其庐。今游
白下，拈是编示余，且曰：用修、元美，皆尝染指于此，未
有成帙。吾取经传所通见者，计若干卷。夫姓之奇者，
尚繁如是，而况其常焉者乎？余应之曰：“邹有孙姓者，
欲冒子张之裔，乃刻”伪碑瘗村傍间，岁潦甚，地陷，碑
出，诧曰：“吾祖去颛为孙，殆子张氏之裔也。”因白于上，
人皆笑之。是贤者能以其姓姓他人之子孙矣。曲阜
有臧氏，亦大族，仓之裔也。其后耻之，更而为孟，遂登
第，仕至九列。是不贤者不能以其姓姓己之子孙矣。
君之通奇姓也，示姓之不可以望求也。乃新并不欲
以姓求之。